याद है, एक बार तो लगभग क़दम बढ़ने को हो गए, हमने एक घर को दो देशों की तरह बांटा और अपनी हदें तय कीं. अपनी आज़ादी को भरपूर जिया, मैंने तुम्हें और तुमने मुझे यह दिखाने में कोई कसर बाकी न रखी कि एक-दूसरे के बिना हम ज़्यादा बेहतर ज़िंदगी जी सकते हैं. पर यह फॉर्मूला भी बकवास साबित हुआ. हताश होकर फिर एक-दूसरे के कंधे पर ढहे और सरहदें मिट गईं. क्या ऐसा औरों के साथ भी होता है? इतनी नफ़रत के बाद भी एक होते हैं लोग. हमें तो यह एहसास साफ़ था कि हम दोनों एक-दूसरे के लिए परफेक्ट मैच नहीं हैं. यह तब भी पता था, जब हम दोनों ने एक नए रिश्ते की नींव रखी थी. कभी अपने प्यार को दिखाया नहीं. हर बार यही कहा कि यह तो नहीं है, पर क्या वाकई नहीं था या अब भी नहीं है? जिस रूमानियत के न होने के लाख दावे हमने किए थे, उसको अपने अंदर क्या हम खोज पाए थे?